**Decizia etapei de încadrare - Proiect**

**Nr. ........... din ....................**

Ca urmare a solicitării de emitere a acordului de mediu adresate de **SNGN ROMGAZ S.A. Sucursala Târgu Mureș, reprezentată prin Roiban Claudiu (director)**, cu sediul în Târgu Mureș, str. Salcâmilor, nr. 23, județul Mureș, înregistrată la Agenția pentru Protecția Mediului Prahova cu nr. 15273 din 06.09.2019 și completată cu nr. 17023 din 07.10.2019, în baza Legii nr. 292/2018, privind evaluarea impactului anumitor proiecte publice și private asupra mediului și a [Ordonanței de urgență a Guvernului nr. 57/2007](http://legislatie.just.ro/Public/DetaliiDocumentAfis/202496), privind regimul ariilor naturale protejate, conservarea habitatelor naturale, a florei și faunei sălbatice, aprobată cu modificări și completări prin [Legea nr. 49/2011](http://legislatie.just.ro/Public/DetaliiDocumentAfis/127715), cu modificările și completările ulterioare, Agenția pentru Protecția Mediului Prahova decide, ca urmare a consultărilor desfășurate în cadrul ședinței comisiei de analiză tehnică din data de 29.10.2019, că proiectul ,,**CONDUCTE ȘI INSTALAȚII PENTRU PUNEREA ÎN PRODUCȚIE A SONDELOR DIN STRUCTURA MERII – TRONSON JUD. PRAHOVA”,** propus a fi amplasat în Comuna Ciorani, Sat Cioranii de Jos, DJ 201A, DJ 148, DC 78, De 1030, De 1057, De 1124, CFR Ploiești – Urziceni, Râul Prahova, Râul Cricovul Sărat, CCN 1027, CCN 1041, CCN 1060, CCN 448, CCN 444, CCN 435, Tarla 117, TF 1028, tarla 1029/1, A 45, A 44, A 43, NC 21122, A 41, A 40, A 39, NC 20903, A 38 – NC 20317, A 37 – NC 21008, A 36, A 35 – NC 20284, A 34 – NC 20287, A 33, A 32, A 33, A 32, A 31, A 30, A 29, A 28, A 27, A 26, A 25, A 24, A 23, A 22, A 21, A 20, A 19, A 17, A 16, A 15 – NC 20724, A 12, A 11 – NC 20286, A 10 – NC 20282, A9, A8, A7, A6, A5, A4 – NC 20453, A3, A@, A!, T 116, A 1026/1, 1026/2, 1026/3, 1026/4, 1026/5, 1026/6 – NC 21100, 1026/7, 1026/8, 1026/9, 1026/10 – NC 21710, 1026/11, 1026/12, 1026/13, 1026/14, 1026/15 – NC 21222, 1026/16, 1026/17, 1026/18, 1026/19, 1026/20 – NC 21654, 1026/21, Tarla 1034, a 5, a 6 – NC 21067, tarla 1040, a 2 – NC 475, A3, A1 – Tarla 1042, A2, A1 – NC 20674, Tarla 1047/3, A 65, A 66, A 67, A 68, A 69 – NC 20708, A 70 – NC 20837, A 71 – NC 20265, tarla 1055, A 72, tarla 127, A 1123/2, 1123/3, 1125/5, tarla 58, A 450, A 446, 442, tarla 57, A 434, tarla 55 427/1, jud. Prahova, **nu se supune evaluării impactului asupra mediului, nu se supune evaluării adecvate și nu se supune evaluării impactului asupra corpurilor de apă.**

**Justificarea prezentei decizii:**

**I. Motivele pe baza cărora s-a stabilit necesitatea neefectuării evaluării impactului asupra mediului sunt următoarele:**

**a)** proiectul se încadrează în prevederile Legii nr. 292/2018, privind evaluarea impactului anumitor proiecte publice și private asupra mediului, Anexa nr. 2, pct. 2 (e), 3 (b); conform criteriilor de selecție pentru stabilirea evaluării impactului asupra mediului din Anexa 3 ale aceleiași legi, ***nu se supune evaluării impactului asupra mediului, nu se supune evaluării adecvate și nu se supune evaluării impactului asupra corpurilor de apă.***

**b) Caracteristicile proiectului:**

**b.1. Dimensiunea și concepția întregului proiect:**

Lucrările care fac obiectul prezentului proiect fac parte din categoria lucrărilor de montaj utilaje, echipamente şi instalații tehnologice industriale (dotări tehnologice industriale), conform celor definite în Legea nr. 440/2002, privind aprobarea OG nr. 95/1999, privind calitatea lucrărilor de montaj pentru utilaje, echipamente și instalații tehnologice și constă în construire conductă colectoare Merii care interconectează grupul 1 Merii la colectorul Coșereni, colector care la data curentă se află în execuție a lucrărilor de construire, în cadrul Etapei I a investiției. Nodul de interconectare a celor două colectoare (Merii și Coșereni) se află pe teritoriul administrativ al comunei Ciorani, județul Prahova, în extravilan.

Conducta colectoare Merii, cu diametrul nominal Dn400, o presiune maximă admisibilă de 64 bar şi o presiune de regim de 31 - 45 bar, este constituită din patru tronsoane:

* Tronson Ilfov (UAT Nuci): L = 4829 m;
* Tronson Ialomița (UAT Rădulești): L = 4446 m;
* **Tronson Prahova (UAT Ciorani): L = 6571 m;**
* Tronson Ialomița (UAT Adîncata): L = 1329 m;

Terenul, pe care se va implementa proiectul, este situat în extravilan fiind parțial proprietatea unor proprietari particulari, parțial aparține domeniului public al statului aflat în administrarea CNCFR, AN Apele Române și ANIS.RA, parțial aparține domeniului public al jud. Prahova și comunei Ciorani, De 1057, De 10130, De 1124, De 78.

Conform PUG și RLU ale localității, terenul se află parțial în zona de protecție DJ 201A și DJ 148, cale ferată Ploiești – Urziceni, LEA 20 KV, lucrări de îmbunătățiri funciare și zonă de protecție sanitară Râul Prahova și Râul Cricovul Sărat, zonă de protecție aferentă obiectivului cu destinație specială, zonă de protecție Sit Natura 2000 ,,Coridorul Ialomiței” ROSCI0290; terenul este situat parțial în zona cu risc ridicat de inundabilitate.

**b.2. Cumularea cu alte proiecte existente și/sau aprobate:** *nu este cazul*.

**b.3. Utilizarea resurselor naturale, în special a solului, a terenurilor, a apei și a biodiversității:** *nu este cazul*.

**b.4.Cantitatea și tipurile de deșeuri generate/gestionate:**

În timpul realizării lucrărilor de construcții și de montaj vor rezulta deșeuri de construcție specifice.Se vor respecta prevederile Legii nr. 211/2011, privind regimul deșeurilor, cu modificările și completările ulterioare.

**Tipurile şi cantităţile de deşeuri rezultate:**

În perioada de execuție a lucrărilor se generează următoarele categorii de deșeuri:

* + - * deșeuri menajere și asimilabile (hârtie, plastic,sticlă,deșeuri alimentare);
      * deșeuri de ambalaje (*nepericuloase:* hârtie, carton, lemn, plastic, sticlă; *periculoase*: ambalaje pentru vopsele și diluanți);
      * deșeuri tehnologice (metalice, lemn, resturi de electrozi, textile contaminate, vopsele, etc.);
      * deșeuri inerte (pământ, nisip, pietriș,beton) provenite din excavări, amenajări sau din eventuale demolări.

**Tabel – Principalele deșeuri generate în perioada de execuție a lucrărilor:**

|  |  |  |  |
| --- | --- | --- | --- |
| **Denumirea deşeului** | **Cantitatea prevăzută a fi generată** | **Starea fizică**  **(Solid – S, Lichid – L, Semisolid – SS)** | **Codul deşeului (conform H.G. nr. 856/2002)** |
|
| Deșeuri biodegradabile menajere și fracțiuni colectate separat | zilnic cca. 5 kg | S | 20 01 08  20 01 01  20 01 02  20 03 01 |
| Deşeuri metalice | cca. 50kg | S | 17 04 07 |
| Amestecuri de deșeuri de la construcții și demolări | cca. 0,2 tone | S | 17 09 04 |
| Deşeuri lemn | cca. 30 kg | S | 17 02 01 |
| Materiale izolante (Bandă izolare) | cca.5kg | S | 17 06 04 |
| Absorbanți, materiale filtrante (lavete) contaminate cu subsanțe periculoase | cca. 10 kg | S | 15 02 02\* |
| Ambalaje grunduri şi vopsele | cca.20 Kg | S | 15 01 10\* |

În perioada de explotare și întreținere vor fi generate următoarele categorii de deșeuri:

* + - * deșeuri menajere și asimilabile (hârtie, plastic,sticlă, deșeuri alimentare);
      * deșeuri de ambalaje (nepericuloase: hârtie, carton, lemn, plastic, sticlă);
      * deșeuri tehnologice (metalice, lemn,textile contaminate,etc.).

**b.5. Poluarea și alte efecte negative:**

Prin specificul legat de etapele de construire și funcționare, proiectul nu prezintă un impact semnificativ asupra factorilor de mediu. Pentru implementarea proiectului, în special etapa de construcție, au fost alese soluții care să asigure o amprentă de mediu cât mai scăzută.

**b.6. Riscurile de accidente majore și/sau dezastre relevante pentru proiectul în cauză, inclusiv cele cauzate de schimbarile climatice, conform informațiilor științifice:** *nu este cazul.*

**b.7. Riscurile pentru sănătatea umană (de ex. din cauza contaminării apei sau a poluării atmosferice):** *nu este cazul*.

**c) Amplasarea proiectului:**

**c.1. Utilizarea actuală și aprobată a terenurilor:**

**Instalația propusă constă dintr-o conductă colectoare de gaz Dn 400, prin care se vor vehicula gazele până în Sistemul Național de Transport (SNT). La intersecția conductei colectoare cu drumuri, căi ferate și cursuri de apă, precum și pe traseu se vor monta robineți de secționare Dn 400 pn 64 și descărcătoare de presiune.**

Traseul conductei colectoare a fost proiectat cu o amplasare pe cât posibil în extravilanul localităților, cu o încadrare a conductei în clasa 1 de locaţie pentru firul curent, respectiv clasa 4 de locație pentru traversări de drumuri comunale și județene și la subtraversările de râuri, pentru a respecta prevederile din Norme tehnice pentru proiectarea şi execuţia conductelor de alimentare din amonte şi de transport gaze naturale” aprobate prin Decizia 1220/2006 a Preşedintelui ANRGN (NT1220).

**Protecția anticorozivă a conductei proiectate se realizează prin:**

* Protecția pasivă contra coroziunii externe a conductei subterane se realizează prin izolarea conductei. Sistemul de izolare ce se aplica pe conducta va fi cu polietilena aplicata prin extrudare.

**Protecția activă:**

* Protecție catodică cu anozi galvanici de sacrificiu.

**Montarea conductei în fir curent:**

În fir curent, conducta se va poza subteran, conform “ NORME TEHNICE pentru proiectarea şi execuţia conductelor de alimentare din amonte şi de transport gaze naturale”, sub adâncimea de îngheţ, la cota de minim 1,10 m de la suprafaţa terenului la generatoarea superioară a conductei. Lăţimea şanţului de pozare 1.3 m.

Pentru execuția lucrărilor, se va decapa stratul fertil (humus) pe o adâncime de 30,00 cm şi se va depozita de o parte a şanţului, astfel încât, după astuparea conductelor, acesta să fie repus la locul de unde a fost luat.

Se sapă şanţul până la adâncimea menţionată prin îndepărtarea stratului steril ce se va depozita de cealaltă parte a şanțului.

Săparea şanţurilor se va face manual şi mecanizat, în funcţie de configuraţia şi natura terenului, de aglomeraţia de reţele subterane.

Țevile și celelalte componente care alcătuiesc conducta de gaze vor fi asamblate prin îmbinări nedemontabile, realizate prin sudura cu arc electric, cu electrozi înveliți.

**Astuparea şanţurilor:**

* După lansarea conductei în șanț, acoperirea cu pământ se va face astfel încât corpurile tari să nu deterioreze izolația;
* se va aşeza întâi stratul de steril, iar apoi stratul fertil;
* umplerea şanţului se va face în straturi subţiri, cu pământ mărunt şi prin compactare după fiecare strat. Se interzice îngroparea lemnului provenit din sprijinirea malurilor;
* se prevăd lucrări pentru refacerea cadrului natural astfel încât, după terminarea execuţiei lucrărilor, terenul să se aducă la profilul iniţial. La astuparea şanţului se va avea în vedere protejarea izolaţiei conductei pentru a nu o deteriora cu corpuri tari;
* compactarea pământului în spaţiile de lângă conductă se va face astfel încât să se evite deteriorarea izolaţiei conductei. Compactarea umpluturilor se va executa cu maiul de mână și cu maiul mecanic la umiditatea optimă de compactare printr-un număr variabil de treceri suprapuse peste fiecare strat;
* Acolo unde situaţia o impune, respectiv în cazul terenurilor agricole, după terminarea lucrărilor, culoarul de lucru ocupat temporar va fi arat, grăpat şi fertilizat cu îngrăşăminte chimice și organice, pentru a-şi păstra proprietăţile vegetale pentru culturile viitoare.

**Montarea conductei la subtraversările de cale ferată și drumuri modernizate, prin montarea conductei în tub de protecție, care va fi introdus prin metoda forajului orizontal prin batere:**

Subtraversările s-au proiectat în conformitate cu prevederile STAS 9312/87. Procesul tehnologic fiind următorul :

* subtraversarea propusă se va realiza perpendicular pe aliniamentul axei drumului sau a căii ferate;
* săpătură mecanizată groapa de poziție (pentru instalare utilaj foraj) pe o parte a obiectului de traversat și săpătură mecanizată groapă de poziție pentru cuplare conductă, pe partea opusă;
* aducerea pe poziție a utilajului de foraj pentru realizarea introducerii tubului de protecție;
* pregătirea tubului de protecție;
* introducere tub de protecție prin metoda forajului orizontal prin batere, cu evacuarea pământului concomitent cu introducerea tubului de protecție;
* formarea firului de conductă, pregătit pentru tragere (suduri, verificări suduri, izolare suduri, verificare izolație înainte de tragere);
* introducere conductă colectoare de gaze naturale prin tubul de protecție;
* se va monta un dispozitiv de aerisire suprateran legat la tubul de protecție prevăzut cu sită Davis pe partea dreaptă a carosabilului;
* etanşarea cu manșoane de cauciuc și coliere metalice la capete a tubului de protecție;
* probe de presiune;
* verificarea izolației;
* bornarea conductei;
* refacerea terenului la categoria inițială.

**Montarea conductei la subtraversările de cursuri de ape curgătoare (râuri), realizate prin metoda forajului orizontal dirijat, care presupune următoarea succesiune de operații:**

* Efectuarea operațiunilor premergătoare lucrărilor de foraj dirijat;
* Îndepărtarea și depozitarea separată a stratului vegetal din zona afectată de lucrări;
* Delimitare suprafață și punctele de început și sfarșit ale forajului cu ajutorul țărușilor;
* Montarea utilajului de forat pe pozitie;
* Procurarea materialului tubular preizolat;
* Transportul țevii pe traseu;
* Aplicare protecție anticorozivă mecanică pe bază de rășini epoxidice și benzi din fibră de sticlă (bandă Rowing), 3 straturi cu suprapunere de 50%, în grosime de 3 mm, peste izolația anticorozivă cu polietilenă extrudată a conductei;
* Curățirea la luciu metalic cu perii de sârmă la îmbinări;
* Formarea firului de conductă pe malul opus utilajului, cu mențiunea că tronsoanele de conductă trebuie puse pe suporți care să permită tragerea. În urma tragerii suporții nu trebuie să deterioreze izolația conductei;
* Verificarea calității cordoanelor de sudură și emiterea certificatelor de calitate, prin încercări nedistructive, în procent de 100% prin gamagrafiere sau cu ultrasunete;
* Întregirea izolației pe traseu la sudurile de formare a firului conductei, realizată cu manșoane termocontractabile, acoperire EN 12068 – C50L, respectându-se cerinţele SREN 12068:2002 și SREN 21809 - 3:2016 execuţie foarte întărită, grosime minimă 3mm;
* Verificarea izolației înainte de tragere în tunel cu defectoscopul electric cu scântei. Eventualele defecte de izolație, vor fi reparate prin aplicarea de rașini epoxidice și benzi de fibră de sticlă pe toată circumferința țevii cel puțin 30 cm stânga - dreapta față de marginile defectului;
* Efectuare curățire interioară cu piston cu garnituri de cauciuc moale (cel puțin două treceri) tronsonului de conductă, anterior probelor de presiune;
* Efectuare probe de presiune de rezistență a tronsonului înainte de tragere în tunel;
* ***Execuția forajului dirijat, care presupune următoarele:***
* Dintr-o groapă de poziție se execută un foraj pilot; utilajul de forare dirijabil realizează, cu ajutorul unei suspensii de forare prin jet de înaltă presiune, un tunel;
* Suspensia de forare (amestec de apă, bentonită și aditivi) dislocă pământul, transportă materialul dislocat în gropi, susține microtunelul și reduce frecarea;
* După ce scula de forare ajunge precis în groapa țintă, se montează capetele de lărgire;
* Prin rotirea și tragerea capului de lărgire prin tunelul pilot, acesta se lărgește la dimensiunea dorită;
* Imediat după ultima lărgire are loc o calibrare;
* De capul de calibrare se prinde conducta ce trebuie trasă;
* Suspensia de forare are și rol de lubrifiant între conductă și pereții microtunelului;
* Localizarea tridimensională a capului de forare se bazează pe emiterea de date de către un emițător montat în capul de forare către un receptor de date. Astfel se poate localiza exact adâncimea, poziția în axa longitudinală și înclinația capului de forare;
* Tragerea conductei;
* Verificarea izolației după tragerea în tunel, de către un laborator acreditat pe baza unei proceduri acreditate. Rezultatele vor fi însoțite de un buletin de verificare;
* Efectuare probe de presiune de rezistență a tronsonului după tragerea în tunel;
* Efectuarea probei de presiune la etanșeitate;
* Montarea curbelor și cupoanelor pentru întregirea cu restul conductei. Izolarea curbelor și fitingurilor și cuplarea acestora în fir se va face din benzi aplicate la rece pe bază de cauciuc butilic, acoperire EN 12068 – C50 L, respectându-se cerinţele SREN 12068:2002 și SREN 21809-3:2016 – execuţie foarte întărită, grosime minimă 3mm;
* Cuplarea tronsonului executat în firul conductei pe ambele maluri și verificarea calității cordoanelor de sudură și emiterea certificatelor de calitate, prin încercări nedistructive, în procent de 100% prin gamagrafiere sau cu ultrasunete și 100% cu lichide penetrante, pentru sudurile care nu au fost probate la presiune;
* Întregirea izolației anticorozive exterioare a țevii după curățirea în prealabil a locului de aplicare;
* Verificarea cu detectorul a continuitații izolației și completarea lipsurilor dacă este cazul;
* Refacerea terenului la categoria de folosință inițiala.

**SUBTRAVERSARE RÂU PRAHOVA, LOC. RĂDULEȘTI. JUD. LALOMITA ȘI LOC. CIORANI. JUD. PRAHOVA:**

Conducta colectoare DN 400 mm proiectată va subtraversa râul Prahova la Nord de localitatea Rădulești:

**MAL DREPT** (UAT Rădulești, jud. Ialomița): x = 364368.243; y = 607 277.054 (intrare foraj-mal drept), **la distanța de cca 124 m de limita Sitului Natura 2000 ,,Coridorul Ialomiței” ROSCI0290/ROSPA0152**. Organizarea de șantier la punctul de intrare foraj se apropie la o distanță de 119 m față de limita Sitului Natura 2000.

**MAL STÂNG** (UAT Ciorani, jud. Prahova): x = 364368.437; Y = 607 574.850 (ieșire foraj –mal stâng), **la distanță de cca 38 m de limita Sitului Natura 2000 ,,Coridorul Ialomiței” ROSCI0290/ROSPA0152**. Organizarea de șantier la punctul de ieșire foraj se apropie la o distanță de 33 m față de limita Sitului Natura 2000.

**Lucrările proiectate nu vor afecta Situl Natura 2000 ,,Coridorul Ialomiței” ROSCI0290/ROSPA0152.**

Lungimea subtraversării: L = 297.8 m (lungime în plan); L = 303 m (lungime reală foraj);

Cotă conductă la traversare = 10 m sub cotă talveg, măsurată până la generatoarea superioară a conductei.

**SUBTRAVERSARE RÂU CRICOVUL SĂRAT LOC. CIORANI. JUD. PRAHOVA:**

Conducta colectoare DN 400 mm proiectată va subtraversa Râul Cricovul Sărat la Sud de localitatea Cioranii de Jos, la limita cu județul Ialomița.

Coordonate STEREO '70:

**MAL DREPT** (UAT Ciorani, jud. Prahova): x = 366255.843; y = 612 426.521 (ieșire foraj - mal drept).

**MAL STÂNG** (UAT Ciorani, jud. Prahova): x = 366417.801; Y = 612 577.448 (intrare foraj –mal stâng).

Lungimea subtraversării: 221,40 m (lungime în plan); L = 224 m (lungime reală foraj);

Cotă conductă la traversare = 10 m sub cotă talveg, măsurată până la generatoarea superioară a conductei.

**Materiile prime, energia şi combustibilii utilizaţi, cu modul de asigurare a acestora:**

Pentru execuţia lucrărilor vor fi folosite o serie de materii prime și materiale după cum urmează:

- material tubular – teavă pentru execuția conductei colectoare;

- ţevi de instalaţii și profile;

- tuburi de oxigen;

- materiale pentru izolaţii;

- materiale pentru sudură (electrozi, sârme, fluxuri, gaze de protecţie, carbid);

- prefabricate, confecţii metalice, curbe;

- nisip;

- beton, fier beton, bare de fier;

- lemn;

- materiale mărunte (şuruburi şi prezoane, fitinguri, robinete).

- îngrăşăminte chimice şi ierbicide, folosite pentru refacerea zonelor afectate de realizarea lucrărilor;

- diluanţi, grund, vopsele.

**Energie şi combustibili:**

Alimentarea cu energie electrică se va realiza din instalația existentă sau cu motogeneratoare.

Alimentarea cu carburanți a utilajelor şi mijloacelor de transport va fi efectuată în afara amplasamentului. Utilajele cu care se va lucra vor fi aduse în şantier în perfectă stare de funcţionare, având făcute reviziile tehnice şi schimburile de lubrifianţi. Schimbarea lubrifianţilor se va executa în ateliere specializate, unde se vor efectua şi schimburile de uleiuri hidraulice şi de transmisie.

**Organizarea de șantier:**

Poziţionarea organizării de şantier va fi în vecinatatea grupului 14 Buza, alaturat culoarului de lucru, conform reprezentării de pe planul de situație, atașat documentației, fiind necesară în vederea execuţiei lucrărilor.

În incinta organizării de șantier constructorul își va amenaja platforma de depozitare a materialelor, zona parcare utilaje, amplasarea unui container birou maistru, container dormitor pentru personalul care asigură paza în organizarea de șantier, o magazie pentru materiale mărunte, un țarc acoperit pentru materiale voluminoase, un rezervor de apă, grup sanitar cu trei cuşete mobile, vidanjabil, un pichet PSI, containere pentru colectarea deșeurilor.

În incintă se vor amenaja alei dalate, iar împrejmuirea se va executa din panouri din plasă de sârmă, fixate pe suporţi demontabili din beton.

Toate utilajele și echipamentele sunt mobile și vor fi deplasate pe șantier în funcție de lucrarea executată și de durata activității fiecăruia. Rampele, șoproanele și magaziile ce vor fi utilizate pentru depozitarea echipamentelor, materialelor, armăturilor, confecțiilor și accesoriilor utilizate la execuția lucrărilor vor fi mobile sau demontabile și vor face parte din dotarea constructorului.

Pentru accesul mașinilor și utilajelor în zona de lucru se vor utiliza drumurile de acces existente, care prin grija constructorului vor fi reparate și aduse la starea inițială.

În zona alocată organizării de șantier, în prima fază se va aşterne un strat de balast, apoi se vor amplasa cele menţionate mai sus şi se vor amenaja alei dalate. După terminarea lucrărilor se vor demonta dalele, toaletele ecologice, etc., după care balastul se va curăţa, urmând să se aştearnă stratul vegetal peste locaţia menţionată.

Se va avea în vedere că serviciile sanitare din cadrul organizării de șantier să nu afecteze sau să aducă prejudicii cadrului natural limitrof sau vecinilor.

Materialele necesare execuției lucrărilor vor urmări un program de transport, manipulare, depozitare și punere în operă.

Constructorul va instrui personalul şi va lua toate măsurile ce se impun de respectare a normelor de sănătate şi securitate în muncă, de prevenire și stingere a incendiilor şi de protecţia mediului. Are obligația de a asigura o bună organizare a muncii, dotare tehnică corespunzătoare, prevedere și orientare judicioasă în desfășurarea proceselor de execuție.

Necesarul de apă pentru uz menajer va fi asigurat din sistemul de alimentare existent în zonă prin transportul cu cisterne și depozitare în rezervoare, amplasate în organizarea de șantier, iar apa potabilă va fi asigurată din comerț.

Managementul apelor uzate (fecaloid-menajere) generate de personal în cursul activităţilor de construcţie va fi asigurat cu toalete ecologice mobile, pe bază de contracte cu operatorii autorizaţi, care vor asigura şi serviciile de colectare şi evacuare adecvată a acestui tip de ape uzate.

Pentru amplasarea organizarii de santier a fost închiriată suprafața de 225 mp, amplasată adiacent culoarului de lucru.

**c.2. Bogăția, disponibilitatea, calitatea și capacitatea de regenerare relative ale resurselor naturale, inclusiv solul, terenurile, apa și biodiversitatea, din zonă și din subteranul acesteia:**

La încheierea tuturor lucrărilor pentru care este utilizată organizarea de şantier, se procedează la:

- retragerea macaralelor, a autovehiculelor de transport şi a celorlalte utilaje;

- dezafectarea organizării de şantier;

- refacerea terenului ocupat temporar, astfel încât să fie pregătit pentru utilizarea din perioada anterioară organizării de şantier.

Lucrările de refacere a terenului ocupat temporar cuprind:

- curăţarea terenului de materiale, deşeuri;

- transportul resturilor de materiale şi al deşeurilor în afara amplasamentului, la locurile de depozitare autorizate;

- nivelarea terenului și aducerea acestuia la starea inițială;

După terminarea lucrărilor de montaj astuparea şanţului se va realiza cu pământul rezultat de la săpătură şi în final se depune stratul vegetal depozitat separat astfel ca după tasare terenul să ajungă la profilul iniţial, la categoria de folosinţă iniţială.

Înainte de aşezarea stratului vegetal, pământul compactat se va săpa, se va întoarce pe 10 cm grosime şi se va nivela cu grebla pentru a asigura priza cu stratul vegetal. Stratul vegetal se va aşterne uniform în 30 cm grosime pe teren orizontal sau cu pantă 20% şi în 20 cm grosime la taluzuri cu pantă mai mare de 20%. Solul se va fertiliza prin administrarea de îngrăşăminte.

**c.3. Capacitatea de absorbție a mediului natural, acordându-se o atenție specială următoarelor zone:**

* zone umede, zone riverane, guri ale râurilor; - *nu este cazul*;
* zone costiere şi mediul marin; - *nu este cazul*;
* zonele montane şi forestiere; - *nu este cazul*;
* arii naturale protejate de interes naţional, comunitar, internaţional; - *nu este cazul;*
* zone clasificate sau protejate conform legislaţiei în vigoare: situri Natura 2000 desemnate în conformitate cu legislaţia privind regimul ariilor naturale protejate, conservarea habitatelor naturale, a florei şi faunei sălbatice; zonele prevăzute de legislaţia privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislaţiei din domeniul apelor, precum şi a celei privind caracterul şi mărimea zonelor de protecţie sanitară şi hidrogeologică; - *nu este cazul.*
* zonele în care au existat deja cazuri de nerespectare a standardelor de calitate a mediului prevăzute de legislaţia naţională şi la nivelul Uniunii Europene şi relevante pentru proiect sau în care se consideră că există astfel de cazuri; - *nu este cazul;*
* zonele cu o densitate mare a populaţiei: *- nu este cazul;*
* peisaje şi situri importante din punct de vedere istoric, cultural sau arheologic: *- nu este cazul*.

**d) Tipurile şi caracteristicile impactului potenţial:**

**d.1. Importanţa şi extinderea spaţială a impactului** - de exemplu, zona geografică şi dimensiunea populaţiei care poate fi afectată: *nu este cazul*;

**d.2. Natura impactului**: impact relativ redus și local pe perioada execuției lucrării;

**d.3. Natura transfrontalieră a impactului**: *nu este cazul*;

**d.4. Intensitatea şi complexitatea impactului**: *nu este cazul*;

**d.5. Probabilitatea impactului**:

Impact cu probabilitate redusă atât pe parcursul realizării investiției cât și după darea în exploatare a acesteia, deoarece măsurile prevăzute prin proiect nu vor afecta semnificativ factorii de mediu (aer, apa, sol, așezări umane).

Zgomotele și vibrațiile caracteristice investiției analizate vor fi generate de motoarele autovehiculelor și utilajelor de construcții, ulterior, după terminarea lucrărilor, nu vor exista surse de zgomot și vibrații.

Pe perioada de construire, poluanții ce pot afecta factorul de mediu sol sunt reprezentați de scurgerile de hidrocarburi (carburanți, lubrefianți, etc.) de la echipamentele și utilajele implicate în lucrările de la nivelul fronturilor de lucrări și a organizării de șantier.

**d.6. Debutul, durata, frecvenţa şi reversibilitatea preconizate ale impactului**:

Odată cu începerea lucrărilor caracteristice proiectului, pe parcursul implementării proiectului, având caracter temporar și efecte pe termen scurt și va înceta odată cu finalizarea lucrărilor.

**d.7. Cumularea impactului cu impactul altor proiecte existente şi/sau aprobate:** - *nu este cazul*;

**d.8. Posibilitatea de reducere efectivă a impactului**:

**d.8.1. Refacerea terenului la finalizarea lucrărilor:**

Astuparea şanţurilor pentru montarea instalaíilor tehnologice și a cablurilor electrice subterane se va realiza cu pământul rezultat de la săpătură şi depozitat pe marginea şanţului, în final depunând stratul vegetal depozitat separat astfel ca după tasare terenul să ajungă la profilul iniţial, la categoria de folosinţă iniţială.

Gradul de compactare a umpluturii se va realiza la gradul de compactare a terenului natural din jur.

Umiditatea optimă de compactare se asigură prin stropire manuală în locuri înguste şi prin stropire mecanică în spaţii largi, pentru completarea gradului de umiditate necesar.

Înainte de aşezarea stratului vegetal, pământul compactat se va scarifica pe 10 cm grosime şi se va nivela cu grebla pentru a asigura priza cu stratul vegetal. Stratul vegetal se va aşterne uniform în 30 cm grosime pe teren orizontal sau cu pantă 20% şi în 20 cm grosime la taluzuri cu pantă mai mare de 20%.

Solul se va fertiliza prin administrarea de îngrăşăminte.

Pentru refacerea zonelo cu vegetație se vor împrăştia seminţe cu mâna, care ulterior se vor îngropa cu greblă de grădină şi tăvălug de mână.

Se vor reface toate drumurile folosite pentru accesul la amplasamentul lucrărilor.

**d.8.2. Protecţia calităţii apelor:**

**În etapa de construire:**

* vor fi montate toalete ecologice pentru personalul care va realiza lucrările.

Toaletele vor fi vidanjate periodic,

**În etapa de funcționare:**

* funcționarea conductei colectoare nu generează impurităţile lichide. Impuritățile lichide rezultate în urma operaţiei de separare a gazelor (apa de zăcământ) sunt colectate în rezervoarele de stocare lichide montate la grupurile de sonde (montate subteran). Evacuarea apei acumulate în rezervoare se face cu autovidanja, apoi transportată pentru a fi injectată în strate neproductive prin sonde de injecție (sonde de gaz devenite neproductive și care au fost echipate pentru a deveni sonde de injecție).

**d.8.3. Protecţia aerului:**

**Sursele de poluanţi pentru aer, poluanţi:**

Posibila sursă de poluare a aerului în perioada de execuţie este reprezentată de utilajele din dotare. Impactul gazelor de ardere provenit de la motoarele utilajelor asupra aerului atmosferic este practic nesemnificativ, el încadrându-se în fondul general al admisiei permise.

Prin respectarea procesului tehnologic și a normelor specifice de exploatare, probabilitatea apariției acestor emisii este foarte redusă.

**d.8.4. Protecţia împotriva zgomotului şi vibraţiilor:**

În timpul lucrărilor de construcţii – montaj a instalațiilor tehnologice, utilajele folosite sunt surse de zgomot şi vibraţii, dar acestea nu vor depăşi limitele admise pentru acest gen de lucrări. În procesul de extracție gaze naturale prin instalațiile tehnologice, nu se produc~~e~~ zgomot sau vibraţii în afara limitelor admise.

**d.8.5. Protecţia împotriva radiaţiilor:**

În procesul de control al calităţii sudurilor electrice executate pentru îmbinarea ţevilor se va folosi metoda de gamagrafiere.

Gradul radiațiilor este scăzut, încadrându-se în limitele admiseşi nu sunt necesare măsuri suplimentare de protecţie în afara celor luate de laboratorul specializat. În procesul de extracție gaze naturale nu se produc şi nici nu se folosesc radiaţii.

**d.8.6. Protecția solului şi a subsolului:**

Prin respectarea normelor, a tehnologiilor de execuție și a materialelor specificate în proiect, lucrările nu vor fi surse de poluare pentru sol, subsol și ape freatice.

Pe perioada execuției lucrărilor, pentru protecția solului/subsoluluivor fi luate următoarele măsuri:

* + Alimentarea cu combustibil a utilajelor și întreținerea lor se va face în unități specializate.
  + Pe durata lucrărilor nu se vor arunca, incinera, depozita pe sol şi nici nu se vor îngropa deşeuri menajere (sau alte tipuri de deşeuri) deşeurile se vor colecta selectiv (hârtie, ambalaje din polietilenă, metale, etc.) în recipiente sau containere destinate colectării acestora și se vor încheia contracte cu operatori economici autorizați conform legislației de mediu în vigoare. Stocarea temporară a tuturor categoriilor de deșeuri se va realiza în cadrul organizării de șantier.
  + În timpul execuţiei lucrărilor de montaj, solul fertil din zonele în care se execută săpături va fi depozitat separat de restul pământului rezultat din săpătura, iar la încheierea lucrărilor se va recoperta în scopul readucerii terenului la categoria de folosinţă iniţială.

**II. Motivele pe baza cărora s-a stabilit necesitatea neefectuării evaluării adecvate sunt următoarele:**

Amplasamentul nu se află în perimetrul unei arii naturale protejate de interes național/internațional/comunitar, proiectul se implementează în vecinătatea Sitului Natura 2000 ,,Coridorul Ialomiței” ROSCI0290/ROSPA0152.

Zona de intrare foraj - mal drept se află la o distanță de cca. 124 m de limita Sitului Natura 2000 ,,Coridorul Ialomiței” ROSCI0290/ROSPA0152. Organizarea de șantier la punctul de intrare foraj se apropie la o distanță de 119 m față de limita Sitului Natura 2000.

Zona de ieșire foraj - mal stâng se afla la o distanță de cca 38 m de limita Sitului Natura 2000 ,,Coridorul Ialomiței” ROSCI0290/ROSPA0152. Organizarea de șantier la punctul de ieșire foraj se apropie la o distanță de 33 m față de limita Sitului Natura 2000.

**Lucrările proiectate nu vor afecta Situl Natura 2000 ,,Coridorul Ialomiței” ROSCI0290/ROSPA0152.**

**III. Motivele pe baza cărora s-a stabilit necesitatea neefectuării evaluării impactului asupra corpurilor de apă** :

Proiectul se poate implementa pe baza avizului de gospodarire a apelor nr. 156 din 24.10.2019, cu respectarea următoarelor condiții:

* avizul de gospodărire a apelor își menține valabilitatea pe toată durata de realizare a lucrărilor, dacă execuția acestora a început în cel mult 24 de luni de la data emiterii avizului și dacă au fost respectate prevederile înscrise în aviz; în caz contrar avizul își pierde valabilitatea;
* dacă, după elaborarea studiilor, rezultă modificări ale soluțiilor tehnice sau a parametrilor tehnici și capacităților, se va solicita aviz modificator de gospodărire a apelor;
* beneficiarul are obligația ca, la execuția lucrărilor de amplasare a conductelor prin foraj orizontal, să nu afecteze lucrările hidrotehnice din zonă;
* **lucrările se vor realiza sub supravegherea Sistemului de Gospodărire a Apelor Ialomița și a Sistemului de Gospodărie a Apelor Prahova. Se va încheia proces – verbal de predare – primire a amplasamentului cu fiecare sistem de gospodărire a apelor;**
* beneficiarul investiției va lua permanent măsuri pentru prevenirea poluării apelor de suprafață și subterane. În cazul producerii unei poluări accidentale pe parcursul execuției lucrărilor, se va anunța imediat Administrația Bazinală de Apă Buzău – Ialomița;
* Administrația Națională Apele Române nu este răspunzătoare pentru pagubele produse în caz de poluare accidentală;
* Beneficiarul prezentului aviz și constructorul obiectivului de investiție răspund pentru poluarea apelor subterane și de suprafață, suportând integral cheltuielile generate de poluarea produsă;
* Prezentul aviz nu se referă la stabilitatea și rezistența lucrărilor propuse;
* Beneficiarul obiectivului de investiții are obligația obținerii tuturor avizelor, acordurilor sau autorizațiilor prevăzute de legislație înainte de începerea execuției;
* Conform Legii apelor nr. 107/1997, cu modificările și completările ulterioare, punerea în funcțiune și exploatarea lucrărilor construite pe ape sau care au legătura cu apele, se poate realiza numai după obținerea autorizației de gospodărire a apelor. Aceasta se va solicita la Administrația Națională a Apelor Române pe baza unei documentații tehnice întocmite conform Ordinului ministrului apelor și pădurilor nr. 891/2019, de un proiectant atestat de Ministerul Apelor și Pădurilor, la care se vor anexa obligatoriu autorizația de construire și procesul verbal de recepție;

**Condițiile de realizare a proiectului:**

**Se vor respecta soluțiile tehnice care au stat la baz emiterii deciziei etapei de încadrare: memoriul tehnic, acte și avize emise de alte autorități.**

Prezenta decizie este valabilă pe toată perioada de realizare a proiectului, iar în situația în care intervin elemente noi, necunoscute la data emiterii prezentei decizii, sau se modifică condițiile care au stat la baza emiterii acesteia, titularul proiectului are obligația de a notifica autoritatea competentă emitentă.Orice persoană care face parte din publicul interesat și care se consideră vătămată într-un drept al său ori într-un interes legitim se poate adresa instanței de contencios administrativ competente pentru a ataca, din punct de vedere procedural sau substanțial, actele, deciziile ori omisiunile autorității publice competente care fac obiectul participării publicului, inclusiv aprobarea de dezvoltare, potrivit prevederilor [Legii contenciosului administrativ nr. 554/2004](http://legislatie.just.ro/Public/DetaliiDocumentAfis/202940), cu modificările și completările ulterioare.Se poate adresa instanței de contencios administrativ competente și orice organizație neguvernamentală care îndeplinește condițiile prevăzute la art. 2 din Legea nr. 292/2018, privind evaluarea impactului anumitor proiecte publice și private asupra mediului, considerându-se că acestea sunt vătămate într-un drept al lor sau într-un interes legitim.Actele sau omisiunile autorității publice competente care fac obiectul participării publicului se atacă în instanță odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.Înainte de a se adresa instanței de contencios administrativ competente, persoanele prevăzute la art. 21 din Legea nr. 292/2018, privind evaluarea impactului anumitor proiecte publice și private asupra mediului au obligația să solicite autorității publice emitente a deciziei prevăzute la art. 21 alin. (3) sau autorității ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoștința publicului a deciziei.

Autoritatea publică emitentă are obligația de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

Procedura de soluționare a plângerii prealabile prevăzută la art. 22 alin. (1) este gratuită și trebuie să fie echitabilă, rapidă și corectă.

Prezenta decizie poate fi contestată în conformitate cu prevederile Legii nr. 292/2018, privind evaluarea impactului anumitor proiecte publice și private asupra mediului și ale [Legii nr. 554/2004](http://legislatie.just.ro/Public/DetaliiDocumentAfis/202940), cu modificările și completările ulterioare.